stanford-oval/wikipedia huggingface dataset:
חיים כץ
חשדות והרשעה בפלילים

על רקע התמודדותו בבחירות המקדימות במפלגת הליכוד בשנת 2003, נפתחה חקירת משטרה נגד כץ, בחשד שאלפי עובדי התעשייה האווירית שפקד לא שילמו את דמי ההתפקדות מכיסם, אלא באמצעות העמותה לקידום העובד השכיר בישראל, שעליה שלט כץ, דבר המנוגד לחוק מימון מפלגות. חקירת המשטרה בעניין, שנוהלה בראשית העשור הראשון של המאה ה-21, הובילה להמלצת המשטרה ופרקליטות המדינה, באוגוסט 2006, להגיש כתב אישום נגד כץ. ב-2007 החליט מני מזוז, אז היועץ המשפטי לממשלה, לסגור את התיק לאחר שימוע שערך לכץ, בשל קשיים ראייתיים שהתגלו בתיק ו"חוסר עניין לציבור במיצוי ההליך", כפי שהסביר מזוז במכתב לעורכי דינו של כץ. מזוז הוסיף שלטובת כץ עמדה גם העובדה שהוא השתמש בייעוץ משפטי ולא ניסה להסתיר את פעולותיו.
ב-4 בפברואר 2018 המליצה המשטרה להעמיד לדין את כץ (ואת בנו יאיר), לאחר שנאספו די ראיות מפלילות לכאורה בשתי פרשיות הקשורות לתעשייה האווירית, אך לבסוף התיקים נסגרו:
פרשה ראשונה עוסקת במעורבותו וחלקו באילוץ עובדי התעשייה האווירית להתפקד ולהצביע עבורו בפריימריז בעת שכיהן כיו"ר ועד העובדים. בידי המשטרה עדויות המתארות איומים בפיטורים ועד איומים על פגיעה בשכר.
פרשה שנייה עוסקת בניצול עובדים ומשאבים של התעשייה האווירית לתועלתו האישית. על פי החשד, השר חייב עובדים לשפץ את בית בנו, יאיר, ללא שניתנה להם תמורה כספית או הברירה לסרב לבקשה.
גם את בנו של כץ, יאיר, המליצה המשטרה להעמיד לדין על חלקו בפרשת התפקדויות לליכוד. אך בסופו של דבר נסגר תיק חקירה זה.
ב-17 במאי 2016 נחקר כץ באזהרה בידי רשות ניירות ערך, בחשד שגרף רווחים באמצעות שימוש במידע פנים. בדצמבר 2016 נחקר פעם נוספת בהקשר זה, הפעם בחשד לקבלת שוחד.
ב-14 באוגוסט 2019 הודיע היועץ המשפטי לממשלה, אביחי מנדלבליט, על החלטתו להגיש כתב אישום נגד כץ בעבירה של מרמה והפרת אמונים, בעקבות קשריו עם איש העסקים מוטי בן ארי. בעקבות החלטה זו התפטר כץ מהממשלה, וציין שהחלטת היועץ המשפטי לממשלה גורמת לו עוול רב. ועדת הכנסת, שדנה בבקשתו לחסינות, החליטה להיענות לבקשתו, וב-17 בפברואר אושרה בקשתו במליאת הכנסת. התנועה לאיכות השלטון עתרה לבג"ץ נגד הענקת החסינות, בתגובה לעתירה אמר מנדלבליט כי "החלטת הכנסת להעניק חסינות לח"כ חיים כץ בטלה וחסרת תוקף, כיוון שהיא לוקה ביישום שגוי של עילות החסינות, תנאיהן ומבחניהן".
באוקטובר 2020 הודיע מנדלבליט על כוונתו להעמיד לדין את כץ, בכפוף לשימוע, באשמת העלמת הכנסות בסך 2.2 מיליון ש"ח מנכסים שבבעלותו.
בנובמבר 2021 הוגש, בעקבות הסדר טיעון, כתב אישום שבו הואשם כץ בקשירת קשר להשגת מטרה כשרה באמצעים אסורים, על קשריו עם איש העסקים מוטי בן ארי. תיק החקירה בעניין העלמת הכנסות נסגר בשל שיקולים ראייתיים. בדצמבר 2021 כץ הודה והורשע בקשירת קשר להשגת מטרה כשרה באמצעים אסורים, ונגזר עליו עונש של שישה חודשי מאסר על תנאי וקנס בסך 75,000 ש"ח.
חיים אישיים

כץ מתגורר בשוהם, נשוי לרות ואב לשלושה בנים. בשנת 2013 נבחר בנו יאיר כץ למועצת עובדי התעשייה האווירית, ובשנת 2018 בא בנעלי אביו ונבחר לתפקיד מזכיר הארגון הארצי של עובדי התעשייה האווירית.
על פי דירוג פורבס, הונו של כץ הוערך ב-2019 בשווי של כ-28 מיליון שקל, והוא נמנה עם שמונת הפוליטיקאים העשירים בישראל.
דוד תדהר

| --- | --- |

 לידה:  7 ביוני 1897 ז' בסיוון ה'תרנ"ז יפו, האימפריה העות'מאנית 
 פטירה:  15 בדצמבר 1970 (בגיל 73) י"ז בכסלו תשל"א ישראל
 שם לידה:  דוד טודרוסוביץ 
 מדינה:  ישראל 
 מקום קבורה:  בית העלמין קריית שאול
 פעילות בולטת:  בלש, חוקר, קצין משטרה ועורך האנציקלופדיה לחלוצי הישוב ובוניו
 
דוד תדהר במרכז עם חבריו יוסף יקותיאלי ויהודה חצרוני בקבוצת הכדורגל מכבי תל אביב, 1913
דוד תדהר עם האנציקלופדיה בעריכתו
דוִד תִדְהר (נולד בשם דוד טודרוסוביץ; 7 ביוני 1897, ז' בסיוון ה'תרנ"ז – 15 בדצמבר 1970, י"ז בכסלו תשל"א) היה סופר, קצין משטרה יהודי-ישראלי, בלש פרטי וחוקר חלוצי היישוב. ערך את סדרת הספרים ה"אנציקלופדיה לחלוצי הישוב ובוניו".
ביוגרפיה

דוד תדהר נולד בשכונת נווה שלום שביפו לאסתר-רחל לבית נירנברג ולמשה-בצלאל טודרוסוביץ. הוא היה בן יחיד להוריו לאחר שששת ילדיהם הקודמים מתו בעודם קטנים.
תדהר היה ספורטאי מצטיין, ובשנת 1913 החל לשחק כדורגל בקבוצת מכבי תל אביב. בשנת 1916 פרש ממשחק והפך לעסקן ספורט. לקראת סוף מלחמת העולם הראשונה שירת בגדודים העבריים. היה חבר בוועד הסיוע לפליטי יפו, שגורשו בידי הטורקים. הוא השתתף בהגנת יפו בימי מאורעות תרפ"א (1921) והצטרף לארגון "ההגנה". בשנת 1921 הצטרף למשטרת המנדט, שירת כקצין משטרה בירושלים והיה למפקד המשטרה בעיר. בסוף 1924 נישא לרבקה לבית קפילוטו, מיהודי חברון.
בשנת 1926 פרש מן המשטרה וייסד משרד חקירות פרטי, אותו ניהל במשך עשרות שנים. בשנת 1927 ירד למצרים מחשש שביקורת שהטיח במשטרת המנדט תביא למעצרו, ובמשך מספר שנים חי בקהיר. בשנת 1931 חזר לארץ ישראל ולעיסוקו כראש משרד חקירות פרטי.
ב-1934 רכש קרקע ובנה לעצמו בית אבן בן ארבע קומות במקום שבו נמצא כיום מחלף גהה. כעבור שנה פקד את הארץ משבר כלכלי חמור בעקבות מלחמת איטליה-אתיופיה השנייה ותדהר נאלץ למכור את המבנה בחצי המחיר כדי להחזיר את חובותיו, הרוכש ד"ר ביתן הקים במקום את בית החולים גהה שהעניק לצומת גהה את שמו. ב-1974 נהרס הבית כדי לאפשר את הרחבת הצומת ויצירת מחלף גהה.
תקופה מסוימת שימש אורי אבנרי כעוזר במשרדו. באמצע שנות הארבעים הוציא לאור את "ספריית הראשונים", שערך וכתב הסופר יעקב חורגין. הספרייה כללה חוברות ביוגרפיות על ותיקי היישוב.
תדהר עסק בעידוד הספורט, בעיקר במסגרת ארגון "מכבי". כמו כן, הוא ערך את אחד הספרים הראשונים העוסק בתולדות האגודה.
היה חבר בלשכת "ברקאי" של ארגון הבונים החופשיים וכתב כמה מהספרים הראשונים בעברית על תולדות הארגון בארץ ישראל.
בספטמבר 1970 זכה לפרס השנתי מטעם הוועידה הבין-לאומית השנתית של ארגון הבלשים העולמי עבור פעילותו בתחום הבלשות.
נפטר ב-15 בדצמבר 1970 ונקבר בבית העלמין קריית שאול.
ביוגרפיה > חיים אישיים

הותיר אחריו את רעייתו, רבקה תדהר, בן ובת.
הנצחה

בערים ירושלים, תל אביב, ראשון לציון ופתח תקווה נקראו רחובות על שמו. ביקנעם עילית נקרא בית ספר על שמו, בית חינוך תדהר.
ארכיונו האישי שמור בספרייה הלאומית.
בשנת 2024, יצא לאור הסרט הדוקומנטרי "רצח במגדל המים" העוסק בחייו דרך אחת מפרשיות הרצח. הסרט הוצג בפסטיבל דוקאביב.
יצירתו

דוד תדהר כתב ספרים אחדים על רקע קורות חייו וניסיונו המשטרתי, ביניהם "חוטאים וחטאים בארץ ישראל" (1924), "בין הפטיש והסדן" (1931), "במדים ובלא מדים" (1938) ו"בשירות המולדת" (1960). יזם את המפעל הגדול: ה"אנציקלופדיה לחלוצי היישוב ובוניו". אנציקלופדיה זו מכילה 19 כרכים הכוללים כ-6,000 ערכים ביוגרפיים על דמויות חשובות יותר וגם חשובות פחות בתולדות ההתיישבות - ונחשבת כמקור בעל חשיבות היסטורית, ספרותית וביוגרפית רבה, המשמש את המחקר הארצישראלי בתחומים אלה עד היום. את החומר שאב ממקורות מידע רבים, ובעזרת "חבר-עובדים חרוץ ונלבב".
דוד תדהר זכה לפרסום רב ב"ספריית הבלש", 28 חוברות ובהן סיפורים בלשיים דמיוניים שהופיעה ב־1932, להן השאיל את שמו ותמונתו, כגיבור עלילותיהן. "ספריית הבלש" בעריכת שלמה בן-ישראל, נחשבת כחלוצת הספרות הבלשית העברית.
יצירתו > פרסומים > ספרים

בין הפטיש והסדן: מגלת הייסורים: קובץ מאמרים בענייני ארץ ישראל ממאורעות אב תרפ"ט ועד היום, תל אביב: הוצאת יונה זכאי ששון, תרצ"א. (הספר בקטלוג ULI)
במדים ובלא מדים: 25 שנות עבודה צבורית, 1912–1937, 150 צלומים, תל אביב: הוצאת ידידים, תרצ"ח
בשירות המולדת: 1912–1960 זכרונות, דמויות, תעודות ותמונות, תל אביב: הוצאת ידידים, תשכ"א, 1960
חוטאים וחטאים בארץ ישראל: רשימות יומן עם 40 תמונות, ירושלים: דפוס ציון של האחים רוהלד, תרפ"ד, תל אביב: הוצאת מעריב תשל"ט
יצירתו > פרסומים > ספרים שערך

ספר האחים: 60 שנה להווסדה של הלשכה, תל אביב: לשכת הבנאים החפשים "ברקאי", 1966
אלבום המכבי: יפו-תל אביב. תרס"ו-תשט"ז. 1906–1956, סודר ונערך על ידי יוסף יקותיאלי ודוד תדהר, תל אביב: (דפוס אבוקה), תשי"ז
אנציקלופדיה לחלוצי היישוב ובוניו: דמויות ותמונות, תל אביב: ספרית ראשונים, 1958.(1947–1971). (ספר + משאב אלקטרוני) דמויות ותמונות, אשדוד: מכון אוצרות גאוני ספרד, תשנ"ז
בימים ההם: לפגישת החגיגית של ותיקי יפו-תל אביב במלון "שרתון" בתל אביב ... וזכרונות ותיקיו עד שנת 1914, תל אביב: התאחדות בני היישוב בישראל ולשכת בני ברית יצחק ילין, תשכ"א, 1961
נוה-צדק: למלאת 55 שנה לקיומה: כ' ניסן תרמ"ז - כ' ניסן תש"ב, [העורך - יעקב חורגין, היוזם והמנהל - דוד תדהר. תל אביב: הוצאת סיפור פשוט - חנות ספרים, הקד' תשס"ז
הערות שוליים

↑  מנחם שמואל, ספרי הבלש הראשונים בעברית נולדו ב"גהה", מעריב, 3 בנובמבר 1974
↑  ארכיון דוד תדהר, בספרייה הלאומית
↑  אלי אשד‏, מיסתורין וריגול בארץ ישראל המנדטורית - רצח במגדל המים: סרט דוקו, באתר "המולטי יקום של אלי אשד", 23 במאי 2024
↑  רצח במגדל המים, באתר דוקאביב - דוקאביב 2024 - הפסטיבל הבינלאומי לקולנוע דוקומנטרי בתל-אביב, ‏15 באפריל 2024
↑  דוד תדהר (עורך), "הקדמה", באנציקלופדיה לחלוצי הישוב ובוניו, כרך א (1947), עמ' 13
↑  איל דודסון, חוטאים וחטאים בירושלים: מי היו גנבי הפשטידות?, בבלוג "עונג שבת", 23 בספטמבר 2022
| המנדט הבריטי משטרת המנדט |
| --- | --- | --- |
| מפקדי המשטרה | פרסי בראמלי • הנרי טיודור • ארתור סטיבן מאברוגורדאטו • רוי ספייסר • אלן סונדרס • ג'ון מורי ריימר-ג'ונס • ויליאם ניקול גריי |  |
| יחידות צבא ומשטרה קשורות | המשטרה המעולה • הז'נדרמריה הבריטית • חיל הספר העבר-ירדני • משטרת היישובים העבריים • כלניות • מחלקת החקירות הפליליות של משטרת המנדט • משטרת תל אביב • המשטרה הניידת • הנוטרים • המשמר הנע • משמר הרכבת |  |
| אישים | אברהם זלינגר • תומאס ג'יימס וילקין • ריימונד אוסוואלד קפראטה • הרברט דאוביגין • רוי פאראן • ג'פרי מורטון • דאגלס דאף • צ'ארלס טיגארט • פאיז ביי אל-אידריסי‎ • הנרי טיודור • ויליאם דובי • ברנרד פרגוסון • שלמה שיף • דוד תדהר • חביב כנען • גרו גרא • ירחמיאל ירון |  |
| אירועים בולטים | מאורעות תר"פ • מאורעות תרפ"א • מאורעות תרפ"ט • מאורעות אוקטובר 1933 • המרד הערבי הגדול • מבצע עוגן • סטרומה • השבת השחורה • אקסודוס (אוניית מעפילים) • המצור על גבעת חיים • פרשת הרצח בחולות תל נוף • רצח ארלוזורוב |  |
| מבנים ואתרים | מגרש הרוסים • בווינגרד • מצודות טיגארט • גדר הצפון |  |
המנדט הבריטי • משטרת ישראל • פורטל היישוב
| --- | --- |
בקרת זהויות :  NLI: 987007298590105171  PLWABN: 9810594409605606  BnF: cb16591916t (data)  GND: 158608399  ISNI: 0000 0000 6696 6749  LCCN: no95011625  NTA: 314562745  SNAC: w6d2479p  SUDOC: 24042851X  VIAF: 58661077   WorldCat (עם VIAF): 58661077
כריס סטייפלטון

| --- | --- |

 לידה:  15 באפריל 1978 (בן 46) לקסינגטון, ארצות הברית 
 שם לידה:  Christopher Alvin Stapleton 
 מקום הקמה:  נאשוויל 
 מוקד פעילות:  ארצות הברית 
 תקופת הפעילות:  מ-2001 
 מקום לימודים:  תיכון ג'ונסון סנטרל 
 סוגה:  קאנטרי 
 סוג קול:  בריטון 
 שפה מועדפת:  אנגלית 
 כלי נגינה:  גיטרה 
 חברת תקליטים:  יוניברסל מיוזיק גרופ נאשוויל 
 פרסים והוקרה:  פרס אמריקנה לאמן השנה (2016) 
 www.chrisstapleton.com
 פרופיל ב-IMDb
 
כריסטופר אלווין סטייפלטון (באנגלית: Christopher Alvin Stapleton; נולד ב-15 באפריל 1978) הוא זמר-יוצר, גיטריסט, ומפיק מוזיקלי. סטייפלטון נולד בלקסינגטון שבקנטקי וגדל בסטאפורדסוויל, קנטקי. בשנת 2001, עבר סטייפלטון לנאשוויל, טנסי, כדי ללמוד לתואר הנדסה באוניברסיטת ואנדרבילט, אך נשר כדי להמשיך בקריירה המוזיקלית שלו. לאחר מכן, חתם סטייפלטון על חוזה עם Sea Gayle Music, לכתיבה ולפרסום המוזיקה שלו.
נכון לשנת 2018, כתב סטייפלטון, לבדו או בשותפות, מעל ל-170 שירים, ובהם שישה שירי קאנטרי שהגיעו לראשי מצעדים, כגון, "Never Wanted Nothing More" של קני צ'זני, "Your Man" של ג'וש טרנר, "Love's Gonna Make It Alright" של ג'ורג' סטרייט, ו-"Drink a Beer" של לוק בריאן. שיריו הופיעו באלבומי אמנים רבים, ביניהם אדל, בראד פייזלי ודירקס בנטלי. בנוסף, היה סטייפלטון שותפם לכתיבת שירים של אמנים שונים, כגון וינס גיל, פיטר פרמפטון, שריל קרואו ואד שירן. סטייפלטון זכה במספר פרסים, בהם חמישה פרסי גראמי, שבעה פרסי האקדמיה למוזיקת קאנטרי (ACM), ועשרה פרסי איגוד מוזיקת הקאנטרי (CMA).
סטייפלטון שר כסולן בשתי להקות לפני שהחל לעבוד כאמן סולו; ב-"The SteelDrivers" מ-2008 עד 2010, ובאחים ג'ומפסון. לאחר מכן, בשנת 2015 הוציא את אלבום הבכורה שלו כאמן סולו, שנקרא Traveller. האלבום זכה לשבחים רבים, הגיע למקום הראשון במצעד הבילבורד 200 האמריקאי והוסמך לתואר פלטינה משולשת על ידי איגוד תעשיית ההקלטות האמריקאי (RIAA). אלבום האולפן השני שלו, From A Room: Volume 1 יצא במאי 2017, וזכה בפרס גראמי לאלבום הקאנטרי הטוב ביותר ובפרס CMA לאלבום השנה. אלבומו השלישי, From A Room: Volume 2 יצא בדצמבר 2017.
סטייפלטון הוציא את אלבום האולפן הרביעי שלו, Starting Over, ב-13 בנובמבר 2020, כאשר השיר הנושא את אותו השם יצא כסינגל הראשון.
ביוגרפיה

סטייפלטון נולד בלקסינגטון, קנטקי. אמו, קרול ג'יי (מייס) סטייפלטון, עבדה במחלקת הבריאות המקומית, ואביו, הרברט ג'וזף סטייפלטון ג'וניור (1946–2013), היה כורה פחם. הוא הגיע ממשפחה של כורי פחם. לסטייפלטון אח גדול, הרברט ג'וזף השלישי, ואחות צעירה, מלאני ברוק.
סטייפלטון גדל בעיירה הקטנה סטאפורדסוויל שבקנטקי, הממוקמת בין העיר לפיינטסוויל, לבין לאגם פיינטסוויל. לאחר שסיים את בית הספר התיכון המרכזי של ג'ונסון, החל סטייפלטון ללמוד הנדסה באוניברסיטת ונדרבילט, אך נשר לאחר זמן מה.
קריירה מוזיקלית > התחלת הקריירה ולהקות

בשנת 2001, עבר סטייפלטון לנאשוויל, טנסי, כדי להמשיך בקריירה המוזיקלית. זמן קצר לאחר שעבר, הוא חתם בהוצאת המוזיקה Sea Seale Music, ככותב שירים.
בשנת 2007, הפך סטייפלטון לסולן של להקת הבלוגראס "The SteelDrivers". ללהקה היו שני להיטים גדולים; כל אחד מהם הגיע למקום השני במצעד הבלוגראס, טרם עזב סטייפלטון את הלהקה, בשנת 2010.
בשנת 2010 הקים סטייפלטון להקת רוק דרומי בשם "האחים ג'ומפסון". הלהקה הורכבה מסטייפלטון כסולן, גרג מקי כגיטריסט, ג'יי.טי. כנגן הבס, ובארד מקנאם כנגן תופים. הם הופיעו באזור עד שנת 2013. בנובמבר 2010, הלהקה פרסמה בהוצאה עצמאית את אלבומה הראשון, הנושא את שמה.
בשנת 2013, חתם סטייפלטון ב-Mercury Nashville, חברה בת של קבוצת יוניברסל מיוזיק נאשוויל, כאמן סולו. הסינגל הראשון שלו, "What Are You Listening To?", יצא באוקטובר 2013, אך לא הצליח כמצופה. הסינגל היה חלק מאלבום שהוקלט, אך מעולם לא יצא לאור. סטייפלטון היה מכותבי שיר הנושא של תוכנית הרדיו The WSM All Nighter with Marcia Campbell של ערוץ WSM,‏ "All-Nighter Comin". שירים נוספים של סטייפלטון נכללו בפסקולים של מספר סרטים, בהם "יום האהבה", "אלווין והצ'יפמאנקס 4", ו-"באש ובמים".
בשנת 2013, ביצעו סיפלטון ואשתו מורגן את שירו של ויילון ג'נינגס, "Amanda", בשידור חי בגרנד אולה אופרי. בנוסף, בנובמבר 2015 הופיעו השניים הופעה קצרה ברשת NPR.
באירוע אמן השנה של CMT בשנת 2014, הופיע סטייפלטון עם ליידי איי, והם ביצעו את שירו של לוק בריאן, "Drink a Beer", שכתב סטייפלטון, לכבודו של בריאן, שלא יכול היה להשתתף בטקס עקב מוות במשפחתו. סטייפלטון ביצע את השיר בעבר, במהלך הופעתו של בריאן בטקס פרסי CMA לשנת 2013.
קריירה מוזיקלית > פרויקטים אחרים ושיתופי פעולה

סטייפלטון היה שותף לכתיבת שלושה שירים מאלבום האולפן החמישי של ג'סטין טימברלייק משנת 2018, Man of the Woods, בהם שיתוף הפעולה של השניים, "Say Something", שהגיע למקום התשיעי במצעד הבילבורד הוט 100 האמריקאי. באותה שנה, הקליפ סטייפלטון קאבר לשירו של אלטון ג'ון, "I Want Love", שנכלל באלבום האוסף Revamp & Restoration.
סטייפלטון הופיע בתפקיד אורח בפרק השלישי של העונה השמינית של משחקי הכס, "The Long Night".
ב-6 באוגוסט 2019, הזמין ג'ון מאייר את סטייפלטון לבמה בהופעה שלו, לביצוע שיר ששניהם כתבו יום קודם לכן, בשם "I Just Remembered That I Didn't Care", שעדיין לא הוקלט רשמית באולפן. סטייפלטון נשאר על הבמה לאחר מכן, לשירו של מאייר, "Slow Dancing in a Burning Room".
במהלך 2019 ו-2020, סטייפלטון הקליט וכתב שירים עם מייק קמפבל, לשעבר הגיטריסט של טום פטי ושוברי הלבבות, שעובד כעת עם פרויקט הסולו שלו, The Dirty Knobs. בעבר, קמפבל וחברו ללהקה, בנמונט טנץ', ניגנו באלבום של סטייפלטון, Starting Over. בנוסף, הופיע סטייפלטון ב- Wreckless Abandon, של ה-Dirty Knobs.
ב-5 באוגוסט 2021, הוכרז סטייפלטון כאמן אורח בהוצאה החוזרת של אלבומה הרביעי של טיילור סוויפט, Red (Taylor's Version), בשיר "I Bet You Think About Me".
אמנות

סטייפלטון ציין כי ההשפעות המוזיקליות שלו נעות בין אאוטלאו קאנטרי, בלוגראס, רוק אנד רול ובלוז. כתבים מהמגזינים NPR ו-Paste תיארו את הסאונד של סטייפלטון כתערובת של קאנטרי, רוק קלאסי ומוזיקת נשמה דרומית. לפני שיצא לסולו, סטייפלטון הוביל את להקת הבלוגראס הפרוגרסיבית SteelDrivers ולהקת הרוק אנד רול האחים ג'ומפסון. אלבום הסולו הראשון שלו, Traveller, הוא מסוג אולד-סקול קאנטרי, רוק דרומי ובלוגראס, והאלבום השני שלו, From A Room: Volume 1 מתמקד בקאנטרי, בלוז ורוטס רוק. בשני האלבום, ניגון סטייפלטון בגיטרה אקוסטית ובגיטרה חשמלית.
סטייפלטון הוא זמר מוזיקת נשמה עם טווח ווקאלי מסוג טנור. לאחר אחת מההופעות שלו בשנת 2015, תיאר כתב לוס אנג'לס טיימס רנדי לואיס את שירתו "בסגנון הנוט-בנדינג של הקאנטרי הדומה לאקספרסיוניזם הבלוז וה-R&B של מרלה האגרד ולפטי פריזל, ששוכלל על ידי ריי צ'ארלס", בעוד ניגון הגיטרה שלו מעורר "זיכרונות של רוקר הטקסס בלוז סטיבי ריי וון". סטייפלטון ציין את צ'ארלס, אוטיס רדינג ופרדי קינג כחלק מהשפעותיו המוזיקליות, יחד עם אמני הקאנטרי מקנטקי, קית' ויטלי, דווייט יואקם ופטי לובלס: "הרשימה נמשכת ונמשכת. השמות האלה הם רק חלק מהחיים בקנטאקי. אתה לא יכול שלא להיות מודע להם ולהיות מושפע מהם".
חיים אישיים

סטייפלטון נשוי לזמרת-יוצרת מורגן סטייפלטון, שכתבה את הסינגל "Don't Forget to Remember Me" של קארי אנדרווד משנת 2006. בני הזוג נפגשו כשעבדו בבתי הוצאה לאור סמוכים, נישאו בשנת 2007, ומתגוררים בנאשוויל. באוקטובר 2017, הודיעו בני הזוג כי הם מצפים לתאומים. ב-15 באפריל 2018, יום הולדתו ה-40 של סטייפלטון, הודיעה המנחה ריבה מקנטייר בשידור חי בטקס פרסי האקדמיה למוזיקת קאנטרי ה-53 כי נולדו לו תאומים. ב-2 בנובמבר 2018, בהופעה שלו במדיסון סקוור גארדן, הודיע סטייפלטון הודיע שהוא ואשתו מצפים לילדם החמישי; הוא חזר על ההודעה בטקס פרסי איגוד מוזיקת הקאנטרי, ב-18 בנובמבר 2018. ב-12 במאי 2019, נולד בנם החמישי של הזוג. לסטייפלטון היה כלב בשם מגי, עליו כריס כתב את השיר "Maggie's Song", שנכלל באלבומו הרביעי, Starting Over.
פרסים והוקרה

סטייפלטון זכה והיה מועמד לפרסים רבים. בין היתר, זכה סטייפלטון בחמישה פרסי גראמי, שבעה פרסי האקדמיה למוזיקת קאנטרי, עשרה פרסי איגוד מוזיקת הקאנטרי, חמישה פרסי המוזיקה של בילבורד, ושני פרסי המוזיקה של iHeartRadio. על עבודתו כמלחין הוא זכה בתשעה פרסי האגודה האמריקאית למלחינים, מחברים ומוציאים לאור, בהם פרס ואנגארד.
| שנה | ארגון | קטגוריה | פרויקט | תוצאה | מקור |
| --- | --- | --- | --- | --- | --- |
| 2024 | פרס גראמי | ביצוע סולו קאנטרי הטוב ביותר | "White Horse" | זכייה |  |
| 2024 | פרס גראמי | ביצוע הקאנטרי הטוב ביותר של צמד/להקה | "We Don't Fight Anymore" | מועמדות |  |
| 2024 | פרס גראמי | שיר הקאנטרי הטוב ביותר | "White Horse" | זכייה |  |
| 2024 | פרס בחירת הקהל | זמר הקאנטרי של השנה | כריס סטייפלטון | מועמדות |  |
| 2024 | פרס האקדמיה למוזיקת קאנטרי | בדרן השנה | כריס סטייפלטון | מועמדות |  |
| 2024 | פרס האקדמיה למוזיקת קאנטרי | זמר השנה | כריס סטייפלטון | זכייה |  |
| 2024 | פרס האקדמיה למוזיקת קאנטרי | זמר-יוצר השנה | כריס סטייפלטון | זכייה |  |
| 2024 | פרס האקדמיה למוזיקת קאנטרי | אלבום השנה | Higher | זכייה |  |
| 2024 | פרס איגוד מוזיקת הקאנטרי | אלבום השנה | Higher | מועמדות |  |
| 2024 | פרס איגוד מוזיקת הקאנטרי | בדרן השנה | כריס סטייפלטון | מועמדות |  |
| 2024 | פרס איגוד מוזיקת הקאנטרי | זמר השנה | כריס סטייפלטון | זכייה |  |
| 2024 | פרס איגוד מוזיקת הקאנטרי | סינגל השנה | "White Horse" | זכייה |  |
| 2024 | פרס איגוד מוזיקת הקאנטרי | שיר השנה | "White Horse" | זכייה |  |
| 2024 | פרס המוזיקה של בילבורד | אמן קאנטרי מוביל | כריס סטייפלטון | מועמדות |  |
| 2024 | פרס המוזיקה של בילבורד | אלבום קאנטרי מוביל | Higher | מועמדות |  |
| 2025 | פרס גראמי | אלבום הקאנטרי הטוב ביותר | Higher | מועמדות |  |
| 2025 | פרס גראמי | ביצוע סולו קאנטרי הטוב ביותר | "It Takes a Woman" | זכייה |  |
דיסקוגרפיה

Traveller (2015)
From A Room: Volume 1 (2017)
From A Room: Volume 2 (2017)
Starting Over (2020)
הופעות > סיבובי הופעות

Hank Williams Jr. and Chris Stapleton Live in Concert (עם האנק ויליאמס ג'וניור) (2016)
Chris Stapleton's All-American Road Show Tour‏ (2017-2018)
A Concert for Kentucky (עם וילי נלסון, שריל קרואו ויולה) (24 באפריל 2021) - ראוי לציון כהופעה הראשונה אי פעם בקרוגר פילד (אנ'), ביתם של קנטאקי ויילדקאטס פוטבול.
הופעות > מופעי חימום

Outsiders Tour (ארק צ'רץ') (2015)
The Ashes and Dust World Tour  (וורן האינס) (2015)
Not in This Lifetime... Tour (Guns N' Roses; תאריך אחד) (2016)
Tom Petty and the Heartbreakers' 40th Anniversary Tour (טום פטי ושוברי הלבבות; שלושה תאריכים) (2017)
An Evening With the Eagles (האיגלס; שני תאריכים) (2018)
ה'תקל"ח

ה'תקל"ח (5,538) ובקיצור תקל"ח – היא שנה עברית  אשר החלה ביום א' בתשרי, אור ל-2 באוקטובר 1777, והסתיימה ביום כ"ט באלול, 21 בספטמבר 1778.
המולד של תשרי חל ביום חמישי, 10 שעות ו-216 חלקים. לפיכך זו שנה מסוג השא. איננה מעוברת, ואורכה 355 ימים.
זו שנה ראשונה לשמיטה, ושנת 9 במחזור העיבור ה-292. תקופת ניסן שבשנה זו היא תחילת שנת 22 (סימנה כבלבז) במחזור השמש ה-198.
שנה זו היא שנת 1,709 לחורבן הבית, ושנת 2,089 לשטרות.
אירועים

שלמה דובנא מדפיס את החוברת "עלים לתרופה", ראשית מפעל "נתיבות השלום" (הביאור), פירוש ותרגום התורה לגרמנית (באותיות עבריות), בעריכת רבי משה מנדלסון, שנחשבת לאבן דרך בתנועת ההשכלה היהודית.
נפטרו

י"א בטבת - קארולוס ליניאוס, ממציא שיטת הסיווג הביולוגית המודרנית (נולד ב-ה'תס"ז).
א' באייר - רבי שמואל שמעלקא הורוביץ מניקלשבורג, מתלמידי המגיד ממזריטש.
ו' באייר – רבי צבי הירש אוירבך, ראש ישיבה ואב"ד וורמייזא, ודיין בברודי.
לוח שנה > מאפייני לוח השנה

שנה מסוג השא, ובה 355 ימים.
שנה "פשוטה": שאיננה מעוברת ובה חודש אדר אחד.
שנה "שלמה": שבה חשוון וכסלו בני 30 יום כל אחד.
ג' בתשרי חל בשבת, ולכן צום גדליה נדחה ליום ראשון ד' בתשרי.
ט"ו באדר חל בשבת, ולכן שושן פורים נחוג שלושה ימים - בערים שהיו מוקפות חומה - מיום שישי י"ד באדר ועד יום ראשון ט"ז באדר - זהו פורים משולש.
י"ד בניסן, ערב פסח, חל בשבת, ולכן חלים דיני ערב פסח שחל בשבת.
היסטוריה של עם ישראל
זוגיות בשלט רחוק

זוגיות בשלט רחוק (באנגלית: Long-Distance Relationship או LDR), היא מערכת יחסים אינטימית בין בני זוג אשר נמצאים במרחק גאוגרפי רב זה מזו, ואינם מסוגלים לערוך מפגשים פנים-אל-פנים לעיתים קרובות. קשרים מהסוג הזה עשויים להיווצר עקב נסיבות שונות, כולל בשל התייחבות למקום העבודה, בשל מעבר למוסד אקדמי מרוחק, בשל הצבה במיקום או מדינה מרוחק/ת במסגרת שירות צבאי או כאשר מערכות יחסים נרקמה עם בן/בת זוג אותם מכירים באינטרנט.
מאפיינים

מערכות יחסים מהסוג הזה מסתמכות במידה רבה על כך שבני הזוג שומרים על קשר באמצעים דיגיטליים כמו הודעות טקסט, שיחות טלפון, וידאו צ'אטים ושימוש במדיה חברתית. זוגות רבים במערכות יחסים מהסוג הזה מקפידים לשוחח זה עם זו באופן תדיר על מנת לשמור על קשר למרות שהם נמצאים במרחק רב זה מזו.
אתגרים

זוגיות בשלט רחוק בדרך כלל כרוכה באתגרים שונים, כולל:
אין אינטימיות פיזית – המחסור באינטימיות פיזית עלול להיות קשה במיוחד לאנשים רבים שמנסים לקחת חלק במערכות יחסים מהסוג הזה.
קשיים בתקשורת – לעיתים רבות בשל הבדלים משמעותיים בין אזורי הזמן, בשל הבדלים בלוחות הזמנים (כל אחד עובד או לומד בשעות שונות ואין שעות פנאי חופפות), ובשל אין זמינות של חיבור אמין לאינטרנט, הדבר עלול לגרום לקשיים בתקשורת בין בני הזוג.
בעיות אמון – המצב בו אדם לא מעורב בחיי היומיום של בן/בת הזוג עלול להוביל לכך שמרגישים חוסר ביטחון או אפילו קנאה.
מתח רגשי – פרידה ממושכת עלולה לגרום לתחושות של בדידות ותסכול.
עלויות כספיות גבוהות – ביקורים עלולים להיות יקרים במיוחד במקרים בהם בן/בת הזוג גרים במרחק רב.
אידיאליזציה - מקרים רבים של מערכות יחסים מהסוג הזה כרוכים לעיתים רבות באידיאליזציה במסגרתה מפתחים תפיסה חיובית באופן לא מציאותי של בן/בת הזוג. במחקר של לאורה סטאפורד משנת 2007 נמצא שאידיאליזציה של בן/בת הזוג במהלך התקופה בה לא נמצא עימו/ה עלולה להוביל לחוסר יציבות במפגש המחודש עימם, מכיוון שהמציאות עשויה שלא להתיישר עם הציפיות. במקרים רבים ההסתמכות על התקשורת הדיגיטלית עלולה להגביר את האידיאליזציה של בן/בת הזוג.
אי ודאות ביחסים – לעיתים רבות יש יותר אי בהירות לגבי עתיד הקשר.
יתרונות

היתרונות העיקריים למערכות יחסים מהסוג הזה הן:
זוגות רבים במערכות יחסים מהסוג הזה עורכים הרבה יותר שיחות עמוקות יותר בשל ההסתמכות על תקשורת מילולית בקשר.
המרחק מספק לכל אחד/ת מבני הזוג את היכולת להקדיש זמן רב יותר להתמקד ביעדים אישיים, בתחביבים ובקריירה.
לעיתים רבות יש תחושה שהצד השני מעריך יותר את הזמן אותו חולקים ביחד.
במקרים מסוימים מערכות יחסים מהסוג הזה יכולות לחזק את הקשר ואת המחויבות בין בני הזוג.
השפעת הטכנולוגיה

ההתקדמות הטכנולוגית הפכה את זוגיות בשלט רחוק לדבר אפשרי עבור אנשים רבים. יישומי שיחות וידאו כמו Zoom ו-FaceTime, פלטפורמות מדיה חברתית ויישומי מסרים מיידים מקלים על זוגות רבים במערכות יחסים מהסוג הזה לשמור על קשר בזמן אמת בקלות יתרה. בנוסף, בעקבות הפופולריזציה של ההיכרויות באינטרנט הדבר הוביל עם השנים לעלייה ניכרת בכמות מערכות היחסים מהסוג הזה בהם בני הזוג הכירו זה את זו במקור באמצעות האינטרנט.
הערות שוליים

↑  שליט, זיו (2020-05-20). "אי אפשר להתרגל לזוגיות בשלט-רחוק". Ynet. נבדק ב-2025-03-04.
↑  ישי, הראלה (2015-06-25). "רחוק מהעין: מי יכול לנהל קשר בשלט רחוק?". Ynet. נבדק ב-2025-03-04.
↑  זוגיות בשלט רחוק: למי זה מתאים, באתר mako, ‏2010-05-09
↑  Marnocha, Suzanne (2012). "Military Wives' Transition and Coping: Deployment and the Return Home". ISRN Nursing. 2012: 798342. doi:10.5402/2012/798342. PMC 3403397. PMID 22844613.
↑  Stafford, Laura; Merolla, Andy J. (בפברואר 2007). "Idealization, reunions, and stability in long-distance dating relationships". Journal of Social and Personal Relationships (באנגלית). 24 (1): 37–54. doi:10.1177/0265407507072578. ISSN 0265-4075. {{cite journal}}:  (עזרה)
ערך זה הוא קצרמרבנושא סוציולוגיה. אתם מוזמנים לתרום לוויקיפדיה ו.
חמדת ימים (ספר)

| --- | --- |

 מידע כללי
 שפת המקור:  עברית 
 הוצאה
 מקום הוצאה:  איזמיר, האימפריה העות'מאנית
 תאריך הוצאה:  ה'תצ"א (1731~)
 
ספר חמדת ימים הוא ספר העוסק במנהגים והלכות, בעיקר של מועדי ישראל, בספר תוכחות מוסר, על פי הקבלה בכלל וקבלת האר"י בפרט, ופורסם לראשונה בידי הרב ישראל יעקב אלגאזי באיזמיר תצ"א (סביבות 1731). ישנם שסברו כי מחבר הספר הוא נתן העזתי.
שאלת זהותו וטיבו של המחבר - האם קדום או מאוחר, והאם היה שבתאי או נאמן למסורת נתונים במחלוקת, ובעקבות כך גם היחס למנהגים הכתובים בספר.